作者:儲光羲
標題:貽閻處士防卜居終南
內容:春風搖雜樹，言別還江汜。堅冰生綠潭，又客三千里。兆夢唯顏色，懸情乃文史。滌耳貴清言，披歡遲玉趾。秦城疑舊廬，佇立問焉如。稚子跪而說，還山將隱居。竹林既深遠，松宇複清虛。跡迥事多逸，心安趣有餘。石門動高韻，草堂新著書。鶱飛久超絕，蹇足空躊躇。猶有昔時意，望君當照車。驅車當六國，何以須潛默。聖主常徵賢，群公每舉德。此時方獨往，身志將何欲。願謝山中人，回車首歸躅。